De siste årene har Kvääninuoret gitt en kreativ julegave til sine medlemmer og følgere i forbindelse med jul og advent. I 2014 ga de ut låta «Være en kven» og i 2019 hadde de adventskalender med daglige konkurranser. I 2020 inviterte kvenungdommen til samstrikk av kvenvotten.
– Dette er årets julekalender fra oss, og vår måte å takle korona og isolasjon på. Her får vi mulighet til å samles og gjøre noe kreativt sammen over nett, sa Kvääninuorets leder Noora Marie Ollila til Ruijan Kaiku før jul, da prosjektet var sydd sammen og lansert.
Samstrikk på sosiale medier For å bli med på samstrikkingen trengte man settepinner og heklekrok i størrelse 2.5 samt garn i fargene blå, gul, rød og hvit. I tillegg burde man være medlem av kvenungdommens facebookgruppe «Kväänivantthuut – Kvenvotter.» Den har drøyt 180 medlemmer, og her legges det ut oppskrifter og videosnutter. – Her kan man også stille spørsmål om strikkingen eller vise frem sitt eget kvenvottstrikkeprosjekt, sa Noora. Og oppskriftene, de legges ut både på kvensk og norsk. – Det er viktig for oss å bruke det kvenske språket sammen med håndarbeid, derfor er oppskriften tilgjengelig på kvensk, sa Ollila.
Strikkeglede Votten de strikket er designet av Lisa Vangen, og var i 2019 med Ruijan Kaikus kulturmarkørkonkurranse.
– Vi hadde lyst til å strikke kvenvottene til oss selv, og tenkte at det vil kanskje andre også bli med på. Dette er jo også en fin måte å styrke de visuelle kvenske markørene, sier lederen. Vi tar med at oppskriftene og instruksjonsvideoene ifølge kvenungdommen stadig skal være tilgjengelig på nett. Ollia sa overfor Ruijan Kaiku at det i forkant av startskuddet for samstrikken var yrende aktivitet i gruppa deres. Folk stilte spørsmål om garn og strikkepinner, noen la også ut bilder av egen kvenvott-strikking. Noora sa også at det kan hende at samstrikken ved veis ende vil resultere i et hefte.